
МАНДАТ НАЦИОНАЛНОГ МЕХАНИЗМА ЗА ПРЕВЕНЦИЈУ ТОРТУРЕ

Законом о ратификацији Опционог протокола уз Конвенцију против тортуре и других сурових, нељудских или понижавајућих казни или поступака[footnoteRef:1] прописано је да Национални механизам за превенцију тортуре (НПМ) обавља посете установама у којима се налазе или се могу налазити лица лишена слободе, у циљу одвраћања државних органа и службених лица од било каквог облика мучења или било ког другог облика злостављања, као и ради усмеравања државних органа ка стварању смештајних и осталих животних услова у установама у којима се смештају лица лишена слободе у складу са важећим прописима и стандардима.  [1:  „Сл. лист СЦГ - Међународни уговори“, бр. 16/2005 и 2/2006 и „Сл. гласник РС - Међународни уговори“, бр. 7/2011.] 


НПМ има право: на несметан, ненајављен и свакодобан приступ свим установама и свим просторијама у којима се налазе или се могу налазити лица лишена слободе; да насамо разговара са тим лицима, и са службеним лицима, која су обавезна да сарађују тим поводом, и са свим осталим лицима која могу имати информације значајне за поступање према лицима лишеним слободе; на приступ свој документацији која се односи на та лица; да надлежним органима даје препоруке у циљу побољшања начина поступања према лицима лишеним слободе и унапређења услова у којима се она задржавају или затварају.

У члану 2а Закона одређено је да Заштитник грађана обавља послове НПМ и да у  обављању тих послова сарађује са омбудсманима аутономних покрајина и удружењима чијим је статутом предвиђени циљ удруживања унапређење и заштита људских права и слобода, у складу са законом.

Заштитник грађана и Покрајински омбудсман АП Војводине су потписали Меморандум о сарадњи у обављању послова НПМ[footnoteRef:2], којим је предвиђено је да ће Покрајински омбудсман активно учествовати у посетама мониторинг тима НПМ установама у којима су смештена лица лишена слободе, а које се налазе на територији АП Војводине.  [2:   Потписан 12. децембра 2011. године.	] 


На основу спроведеног поступка по јавном позиву[footnoteRef:3], Заштитник грађана је изабрао удружења са којима ће остваривати сарадњу у обављању послова НПМ, и то Београдски центар за људска права, Виктимолошко друштво Србије, Дијалог, Иницијативу за права особа са менталним инвалидитетом (MDRI-S), Комитет правника за људска права (YUCОМ), Међународну мрежу помоћи (IAN), Одбор за људска права – Ваљево, Хелсиншки одбор за људска права у Србији и Центар за људска права – Ниш. [3:   Објављен је 29. децембра 2011. године у „Службеном гласнику Републике Србије“] 


По обављеним посетама, НПМ сачињава извештаје које доставља посећеној установи. Након тога, НПМ одржава стални дијалог са посећеном установом, као и органом у чијем је саставу та установа, у циљу отклањања утврђених недостатака који могу довести до појаве тортуре, нељудског или понижавајућег поступања. 

У обављању послова Националног механизма за превенцију тортуре, Заштитник грађана је надлежним органима упутио препоруку бр. 75-6/14 од 10. 02. 2014. године. Наиме, испитујући законитост и правилност поступања, као и примену важећих стандарда према тражиоцима азила, односно нерегуларним мигрантима затеченим на територији Србије, НПМ је уочио да органи јавне власти нису установили системски приступ који омогућује ефикасно поступање у складу са важећим прописима и међународним стандардима у области азила и миграција.

САРАДЊА СЛУЖБЕНИХ ЛИЦА СА ТИМОМ НПМ

Сви запослени у Центру за азил у Сјеници остварили су пуну сарадњу са тимом НПМ, омогућили му приступ свим просторијама и инсталацијама, фотографисање просторија, пружили све тражене информације и омогућили несметан увид у тражену документацију. 




1. ПОСТУПАЊЕ ПРЕМА ТРАЖИОЦИМА АЗИЛА У ЦЕНТРУ ЗА АЗИЛ

1.1. Пријем и смештај тражилаца азила

Центар за тражиоце азила у Сјеници налази се у једном делу адаптираног хотела Берлин.  Капацитети центра износе 180 лежајева, а у моменту посете НПМ тима, у Центру је боравило 115 лица. Велики број лица долази у Центар без потврде о израженој намери за тражење азила, а у том их случају управа Центра упути да се јаве полицијској станици. Изузетно, догађа се да тражиоци азила у Центар допутују преко ноћи, када их службеници Центра приме да преспавају унутра, а ујутру их упуте у полицијску станицу по потврду.  Према речима саговорника НПМ, Полицијска станица у Сјеници успе да изда свима наведене потврде. Приликом претходне посете НПМ Центру за азил у Сјеници, обављеној 5. септембра 2014. године, уочено је да велики број лица која су боравили у Центру нису имали потврду о израженој намери за тражење азила, јер ПС Сјеница није била у могућности да изда више од 10 до 15 потврда дневно, а тражиоци азила су долазили у Центар у већим групама. 

У Центру је у тренутку посете боравило 12 малолетних лица без пратње. Према речима службеника Центра, често се догађа да се у Центар јаве малолетници без пратње. Од почетка године укупно је било 45 малолетника без пратње (у јануару 4, у фебруару 17 и  у марту 24). Сви малолетници били су мушког пола и дошли су у групи. Од почетка године у Центру је боравила 61 жена. 

Комуникација службеника и тражилаца азила одвија се на енглеском, немачком и турском језику. С обзиром на то да у Центру борави велики број лица пореклом из афричких земаља, не може се рећи да је познавање ова три језика довољно како би тражиоци азила били упознати са својим правима и обавезама. Из непосредног разговора чланова НПМ тима и тражилаца азила могло се приметити да ова лица имају проблем у комуникацији са управом Центра.

У Центру такође истичу да није било ограничавања кретања тражиоцима азила од стране полиције, као и да нико од тражилаца који су били смештени у ЦА Сјеница није смештен у Прихватилиште за странце. 

У Центру дежура полицијски службеник 8 часова дневно. Саговорници НПМ навели су да су службеници Одсека за азил последњи пут вршили регистрацију тражилаца азила у децембру 2014. године.

1.2. Здравствени прегледи

Здравствени прегледи тражилаца азила обављају се три пута недељно. Понедељком, четвртком и петком долазе лекари у Центар, где се обавља систематски преглед. Након тога лица се воде у здравствени центар ради лабораторијских анализа и ртг плућа. Уколико неко лице у току боравка у Центру пријави здравствене проблеме, управа Центра га води на одговарајући преглед.

1.3. Одсуство из Центра за азил  

У складу са наведеном препоруком Заштитника грађана, Центар је од 01. децембра 2014. године обуставио одобравање одсуствовања из Центра. У изузетним случајевима полицијски службеници одобравају одсуствовање. Када смештени тражилац азила пријави одсуствовање службеницима Центра, они му дају фотокопирану потврду о израженој намери и кревет му се чува 24 часа.  




1.4. Премештаји

Последњи премештај тражилаца азила догодио се у новембру 2014. године, због пребукираности ЦА у Тутину. Ипак, како наводе службеници ЦА Сјеница, оваквих премештаја након тога није било, од како је у праксу уведен кол центар преко кога полицијске управе имају могућност да добију информацију о слободним смештајним капацитетима у Центру и издају потврде о израженој намери за тражење азила које гласе на одређени центар за азил.

1.5. Материјални услови

Одређени број тражиоца азила смештени су у ходнику хотела Берлин по принципу колективног смештаја. Центар обухвата више просторија које служе за потребе тражиоца азила. То су заједничке просторије (купатила, просторија за дневни боравак, тераса, кухиња и трпезарија) и пословне просторије (просторије за запослене и просторија намењена за дежурног полицијског службеника). 

Један део ходника преуређен је у имровизоване спаваонице. Ове спаваонице су пренасељене, у њима се налазе само кревети. Оне су веома загушљиве, будући да се у остатку простора намењеном за смештај тражилаца азила слободно пуши, а да саме спаваонице не представљају изоловану целину за спавање  (немају врата, већ су од остатка смештаја издвојене завесом). У Центру постоје и три просторије које су намењене за смештај жена са децом. Жене се смештају одвојено од мушкараца, чак и када су у питању породице. Такође, постоји и новоизграђени део у који се улази из дворишта хотела, у њему се налазе посебне собе и купатила, и испуњава пристојне услове за смештање тражилаца азила. Неколико лица је тренутно смештено у њега.

Просторија за дневни боравак се налази у продужетку ходника, опремљена је телевизором, столовима и столицама. Такође, служи и као трпезарија. Хигијена у њој је задовољавајућа. Кухиња је опремљена потребним уређајима и гарнитуром. Хигијена кухиње је задовољавајућа. Центар има запосленог професионалног кувара. 

У Центру постоји тераса која је пространа. На тераси се налази сто за стони тенис, а служи и за сушење веша.

Центар поседује одвојена купатила и тоалете за мушкарце и за жене у којима је хигијена није задовољавајућа, имајући у виду велики број лица која их користе, а према речима службеника Центра ове просторије се чисте три пута дневно због великог броја људи који их користи.

2. Разговори са тражиоцима азила смештеним у Центру 

У Центру за азил у Сјеници НПМ тим је обавио разговор са три малолетна мушка лица без пратње, узраста 15 и 16 година. Њихова земља порекла је Авганистан, а у Србију су ушли из Бугарске. Прво су се јавили у ПУ Београд, а према њиховим речима, одатле их је полиција упутила у ПС Сјеница. Нису били смештени у Заводу за васпитање деце и омладине у Београду. Према речима малолетника, али и представника Центра, они немају постављеног старатеља. Немају примедби на поступање полицијских службеника у Србији и представника Центра за азил.

Тим НПМ обавио је и разговоре са пунолетним лицима, пореклом из различитих земаља (Либерија, Авганистан и Нигерија). На територију Србије су ушли са територије Македоније. Мушко лице, старости око 40 година у разговору је изнело да има здравствених проблема, односно болове због ожиљака од гелера које је задобио у рату, и уз посредство НПМ тима, успео је да се споразуме са управом Центра и добије одговарајуће аналгетике. Као разлог зашто није добио лекове до сада, навео је неспоразумевање са службеницима Центра. Једна породица смештана у Центар пожалила се да је њиховој трогодишњој ћерци потребан лекар, али да три дана колико су ту, није долазио педијатар. Међутим, према наводима запослених Центра, тог дана ће их водити код педијатра. Сва лица са којима је НПМ тим разговарао изјавила су да не желе да остану у Србији. Нико није навео да је имао проблема са полицијом у Србији, али су се жалили на поступање полиције у Македонији.

